**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 24 กรกฎาคม 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำ วันจันทร์ที่ 24 กรกฎาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

**1. การจัดงานเฉลิมพระเกียรติสมเด็จพระเจ้าอยู่หัว มหาวชิราลงกรณ บดินทรเทพยวรางกูร เนื่องในโอกาสวันเฉลิมพระชนมพรรษา ๖๕ พรรษา** ให้ทุกส่วนราชการทั่วประเทศบูรณาการประสานการ จัดงานเฉลิมพระเกียรติให้เป็นไปด้วยความเรียบร้อย สมพระเกียรติ ตลอดจนอำนวยความสะดวกให้กับประชาชนที่เข้ามาร่วมงาน

**2. ร่างสัญญาประชาคม** ในห้วงสัปดาห์ที่ผ่านมา ได้มีการจัดเวทีสาธารณะร่างสัญญาประชาคมความเห็นร่วมฯในพื้นที่ และนำเข้าที่ประชุม ป.ย.ป. เพื่อพิจารณาให้ความเห็นชอบ โดยจะจัดงานแถลงสัญญาประชาคมความเห็นร่วมฯ ให้ประชาชนได้รับทราบ ในห้วงเดือน ก.ย. หรือ พ.ย.๖๐ จึงขอให้ทุกหน่วยงานได้เตรียมการสนับสนุนการจัดงานแถลงสัญญาประชาคมความเห็นร่วมฯในพื้นที่ต่างๆ รวมทั้งทำความเข้าใจเนื้อหาและกระบวนการจัดทำสัญญาประชาคมความเห็นร่วมฯ ให้สามารถชี้แจง สร้างการรับรู้ที่ถูกต้องให้ประชาชนได้รับทราบ

**3. การแก้ไขปัญหาคลองลาดพร้าว** ขณะนี้การดำเนินการคืบหน้าไปมากแต่ยังมีปัญหา/อุปสรรคในการดำเนินการอยู่ ฝากให้ทุกหน่วยงานที่เกี่ยวข้องและกองทัพภาคที่ 1 ศึกษาข้อมูลให้ชัดเจน และชี้แจงให้ประชาชนทราบข้อเท็จจริงต่าง ๆ

**4. ปัญหาราคาผลผลิตทางการเกษตรบางประเภทตกต่ำ** เป็นปัญหาตามฤดูกาลซึ่งรัฐบาลกำลังดำเนินการแก้ไข แต่ให้ระวังอย่าให้เกิดกระบวนการหาผลประโยชน์บนความเดือดร้อนของประชาชน และให้หน่วยงานที่เกี่ยวข้องเข้มงวดกวดขันในเรื่องการสกัดกั้นการนำเข้าผลผลิตทางการเกษตรจากประเทศเพื่อนบ้าน

**5. การปราบปรามเรื่องการค้าอาวุธ** ให้ทุกหน่วยงานที่เกี่ยวข้องตามแนวพื้นที่ชายแดนโดยเฉพาะด้านตะวันออกและตะวันตก ดูแลกวดขันในเรื่องการลักลอบขนอาวุธ และตรวจสอบ ควบคุม กำชับไม่ให้เจ้าหน้าที่ของรัฐเข้าไปเกี่ยวข้องในเรื่องดังกล่าว หากพบให้ดำเนินการตามกฎหมายอย่างเคร่งครัด รวมทั้งให้มีการตรวจสอบอาวุธที่มีอยู่ในแต่ละหน่วยงานตามวงรอบอย่างชัดเจน

**6. การจัดตั้งศูนย์รับแจ้งการทำงานคนต่างด้าว** เนื่องจากช่วงนี้มีการใช้ มาตรา 44 ขยายเวลาเพื่อให้มีการดำเนินการให้ถูกต้องตามที่กฎหมายกำหนด ให้ทุกหน่วยงานที่เกี่ยวข้องเข้าไปช่วยกันทำความเข้าใจในเรื่องของกฎหมายและดูแลอย่าให้เจ้าหน้าที่ของรัฐเข้าไปเรียกรับผลประโยชน์ หากมีเหตุการณ์พบว่าเจ้าหน้าที่เข้าไปเรียกรับผลประโยชน์ จะมีการลงโทษอย่างรุนแรง

**7. ศูนย์รับเรื่องร้องเรียนการประพฤติมิชอบของเจ้าหน้าที่รัฐ** ได้รับเรื่องร้องเรียนมามากพอสมควร โดยมีคณะกรรมการกลั่นกรอง เป็นระบบจำแนกเรื่อง เช่น การทุจริตประพฤติมิชอบ การแก้ปัญหาความเดือดร้อนของประชาชน ขอให้มีการติดตามประเมินผลและดำเนินการให้เป็นรูปธรรม ให้มีการรายงานผลความคืบหน้าให้ผู้ร้องทราบ ในกรณีร้องเรียนเรื่องการทุจริตของเจ้าหน้าที่รัฐ ให้ประสานหน่วยงานต้นสังกัดและ ศูนย์อำนวยการต่อต้านการทุจริตแห่งชาติ (ศอตช.) ดำเนินการ

- อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557